Wanneer 'n nie-metaal met suurstof verbind, word 'n suuranhidried verkry. Wanneer 'n suuranhidried met water verbind, word 'n suur verkry. Dit kan geskryf word as: Nie-metaal + suurstof = suuranhidried Suuranhidried + water = suur Soms hoor 'n mens dat iemand na 'n maaltyd kla oor "sooibrand". Dit is 'n onaangename gevoel wat veroorsaak word deur die indringing  van maagsappe  in die slukderm. Die maagsappe bevat sterk soutsuur. Die funksie van die soutsuur is onder meer om die voedsel wat ons inneem, te ontsmet en die proteïene te help verteer. Wanneer daar 'n oorproduksie van maagsappe is en die suur in die nabyheid van die slukderm kom, prikkel dit die slymvliese, en kry ons sooibrand. Hoe kan 'n mens van sooibrand ontslae raak? As teenmiddel kan 'n bietjie natriumbikarbonaat (koeksoda) ingeneem word. Die onaangename gevoel verdwyn. Die koeksoda het deur middel van 'n chemiese reaksie die soutsuur vernietig wat die slukderm aangeval het. In die geval van sooibrand reageer die soutsuur, wat in oormatige hoeveelhede vir die mens skadelik is, met die koeksoda.